
Text rozhodnutia
Súd: Krajský súd Bratislava Spisová značka: 17Cb/122/2003 Identifikačné číslo súdneho spisu: 1003899691 Dátum vydania rozhodnutia: 26. 02. 2014 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2014:1003899691.12 Uznesenie Krajský súd v Bratislave, pred samosudcom JUDr. Petrom Pospechom, v právnej veci žalobcov: 1/ BRILANT, a.s., Námestie slobody 25, 06601 Humenné, IČO: 36 455 032, 2/ DARTS, s.r.o., Brigádnická 2, 040 01 Košice, IČO: 36 187 178, 3/ GABANA, a.s. v likvidácii, Strojárska 2740, 069 01 Snina, IČO: 36 457 132, 4/ GAJUS, a.s. v likvidácii, Strojárska 2740, 069 01 Snina, IČO: 36 453 676, 5/ TRADEUNION, s.r.o., Vranov nad Topľou, Družstevná 1, 042 21 Nacina Ves, IČO: 31 679 510, proti žalovanému : Centrálny depozitár cenných papierov SR, a.s., Ul. 29. augusta /A, 814 80 Bratislava, IČO: 31 338 976, zast. AK Bugala-Ďurček, s.r.o., Drotárska cesta 102, 811 02 Bratislava, za účasti vedľajšieho účastníka na strane žalovaného: TRANSPETROL, a.s. Šumavská 38, 821 08 Bratislava, zast. JUDr. Ľubošom Novákom, advokátom, Nám. Martina Benku č. 10, 811 07 Bratislava a JUDr. Oliverom Korecom, advokátom, Záhradnícka 2, 811 07 Bratislava, o splnenie povinnosti zaevidovať cenné papiere, o návrhu na pripustenie vedľajšieho účastníka konania na strane žalovaného, takto r o z h o d o l : Krajský súd v Bratislave p r i p ú š ť a, aby do konania vedeného pod sp. zn. 17Cb/122/2003, vstúpila Slovenská republika - Ministerstvo hospodárstva Slovenskej republiky, Mierova 19, 827 15 Bratislava, IČO: 686 832, ako vedľajší účastník na strane žalovaného podľa § 93 a nasl. OSP. o d ô v o d n e n i e : Krajský súd v Bratislave, ako súd prvostupňový, uznesením č.k. 17Cb/122/2003, zo dňa 4.2.2008 nepripustil, aby do konania ako vedľajší účastník na strane žalovaného vstúpila Slovenská republika - Ministerstvo hospodárstva SR, Mierova 19, 827 15 Bratislava, IČO: 686 832. V dôvodoch svojho rozhodnutia súd prvého stupňa uviedol, že Slovenská republika - Ministerstvo hospodárstva SR v priebehu súdneho konania navrhla svoje pristúpenie do konania ako vedľajší účastník na strane žalovaného. Návrh na pristúpenie odôvodnila tým, že bola a je vlastníkom akcií TRANSPETROL, a.s., ktorých vlastníctvo si prisvojujú žalobcovia a že je sporná otázka, či žalobcovia sú, resp. boli v rozhodnom čase akcionármi spoločnosti, keď mal žalovaný splniť svoje evidenčné povinnosti, a preto ak súd má rozhodovať o priznaní akýchkoľvek akcionárskych práv žalobcom, musí v prvom rade posúdiť, či sa žalobcovia skutočne stali akcionármi a či nimi i naďalej sú. Súd prvého stupňa skonštatoval, že v zmysle nálezu Ústavného súdu sp. zn.- II US 159/2007 zo dňa 11.12.2007, otázka vlastníctva k akciám spoločnosti TRANSPETROL, a.s. má byť riešená ako predbežná otázka, ktorej zodpovedanie by malo zásadný význam pre rozhodnutie o petite žaloby ako takom, ak aj na právne postavenie vedľajšieho účastníka. Zdôraznil, že predpokladom účasti vedľajšieho účastníka je existencia právneho záujmu na výsledku konania, t.j. že jeho právne postavenie bude výsledkom sporu ovplyvnené. V predmetnom konaní žiadajú žalobcovia nahradiť prejav vôle žalovaného tak, žž žalovaný opravuje chybné zápisy v evidencii zaknihovaných akcií TRANSPETROL, a.s. keďže toho času majú akcie podobu listinných cenných papierov. Výsledok tohto konania sa navrhovateľa na vstup do konania ako vedľajšieho účastníka na strane žalovaného vôbec nedotkne. Z týchto dôvodov návrhu na pristúpenie vedľajšieho účastníka do konania podľa § 93 OSP nevyhovel. Najvyšší súd SR ako súd odvolací, uznesením č.k. 6Obo/77/2008-346 zo dňa 29.5.2008, ktoré nadobudlo právoplatnosť dňa 25.6.2008, na odvolanie žalovaného Slovenskej republiky - Ministerstva hospodárstva SR uznesenie súdu prvého stupňa potvrdil podľa § 219 OSP. Na základe podnetu Slovenskej republiky - Ministerstva hospodárstva SR, zastúpenej JUDr. Martinom Krivákom, podal Generálny prokurátor SR v zákonom stanovenej lehote mimoriadne dovolanie podľa 243e ods. 1 OSP proti uzneseniu Najvyššieho súdu SR ako súdu odvolaciemu, č.k. 6Obo/77/2008-346 zo dňa 29.5.2008, právoplatného dňa 25.6.2008, ktorým potvrdil odvolaním napadnuté uznesenie Krajského súdu v Bratislave, ako súdu prvostupňového - č.k. 17Cb/122/20032 zo dňa 4.2.2008. Toto právoplatné potvrdzujúce uznesenie odvolacieho súdu napáda v celom rozsahu, z dôvodu uvedeného v § 243f ods. 1 OSP s tvrdením, že spočíva v nesprávnom právnom posúdení. Dovolací súd uznesenie Krajského súdu v Bratislave, č.k. 17Cb/122/2003-291 zo dňa 4.2.2008 a uznesenie NS SR č.k. 6Obo/77/2008-346 zo dňa 29.5.20087, právoplatné dňa 25.6.2008 zrušil svojim uznesením sp.zn. 1MObdoV/1/2012 zo dňa 24.10.2013. Toto rozhodnutie nadobudlo právoplatnosť dňa 26.12.2013. V právnom usmernení dovolací súd uviedol, že pri osvedčovaní jednej z podmienok prípustnosti vedľajšieho účastníka, t.j. zisťovaní právneho záujmu Slovenskej republiky - Ministerstva hospodárstva SR na výsledku konania, nemôže bez povšimnutia zostať skutočnosť, že posledným zapísaným vlastníkom sporných akcií bol navrhovateľ svojho vstupu do konania , ako vedľajšieho účastníka na strane žalovaného, t.j. Slovenská republika - Ministerstvo hospodárstva SR. Tento stav je zjavný z evidencie žalovaného v čase podania návrhu na začatie konania. Výrok meritórneho rozhodnutia bude mať pre existujúce právne postavenie doterajšieho vlastníka akcií primárny význam z hľadiska jeho akcionárskych práv k spoločnosti TRANSPETROL, a.s. Bratislava. Napokon bude žiadúce, aby prvostupňový súd v rámci ďalšieho konania o dôvodnosti vstupu Slovenskej republiky - Ministerstva hospodárstva SR do konania ako vedľajšieho účastníka na strane žalovaného, bral zreteľ na významný nález ÚS SR sp. zn. IV US/60/2010-66, zo dňa 20.1.2011, ktorý ÚS SR rozhodol o tom, že nepripustenie Slovenskej republiky - Ministerstva hospodárstva SR ako vedľajšieho účastníka na strane žalovaného do konania v konaní 3 Obo/2/2007, bolo porušením základného práva Ministerstva hospodárstva SR na súdnu ochranu podľa čl. 46 Ústavy SR a práva na spravodlivé súdne konanie podľa čl. 6 ods. 1 Dohovoru o ochrane ľudských práv a základných slobôd. Ide najmä o stranu č. 31 a nasl. odôvodnenia predmetného nálezu. Podľa § 93 ods. 1 OSP ako vedľajší účastník sa môže popri navrhovateľovi alebo odporcovi zúčastniť ten, kto má právny záujem na jeho výsledku, pokiaľ nejde o konanie o rozvod, neplatnosť manželstva alebo o určenie, či tu manželstvo je alebo nie je. Podľa § 93 ods. 2 OSP ako vedľajší účastník sa môže popri navrhovateľovi alebo odporcovi zúčastniť aj právnická osoba, ktorej predmetom je ochrana práv podľa osobitného predpisu. Podľa § 93 ods. 3 OSP do konania vstúpi buď z vlastného podnetu, alebo na výzvu niektorého z účastníkov, urobenú prostredníctvom súdu. O prípustnosti vedľajšieho účastníctva rozhodne súd len na návrh. Podľa § 93 ods. 4 OSP v konaní má vedľajší účastník rovnaké práva a povinnosti ako účastník. Koná však iba sám za seba. Ak jeho úkony odporujú úkonom účastníka, ktorého v konaní podporuje, posúdi ich súd po zvážení všetkých okolností. Súd prvého stupňa s prihliadnutím na právne usmernenie dovolacím súdom dospel k záveru, že pristúpenie Slovenskej republiky - Ministerstva hospodárstva SR do konania pod sp. zn. 17Cb/122/2003 ako vedľajšieho účastníka na strane žalovaného je potrebné pripustiť. Podľa názoru súdu prvého stupňa v predmetnej veci je potrebné skúmať, či sa žalobcovia vôbec stali akcionármi spoločnosti TRANSPETROL, a.s. a to najmä vzhľadom na právnu skutočnosť, že v zmysle rozsudku NS SR sp. zn. 1MObdo/5/2005 zo dňa 28.6.2006 žalobcovia nenadobudli akcie spoločnosti TRANSPETROL, a.s, v dôsledku čoho teda nie sú aktívne legitimovaní domáhať sa ochrany akcionárskych práv. Podľa názoru prvostupňového súdu riešenie tejto otázky, ako aj samotný výsledok konania pod sp. zn. 17Cb/122/2003 sa priamo dotýka práv Slovenskej republiky - Ministerstva hospodárstva SR, t.j. subjektu, ktorý v súčasnosti akcionárske práva k dotknutým akciám vykonáva a pre ktorý výsledok konania podľa názoru súdu prvého stupňa bude znamenať spochybnenie, alebo potvrdenie jeho postavenia ako akcionára spoločnosti TRANSPETROL, a.s. a preto jeho právny záujem na výsledku konania pod sp. zn. 17Cb/122/2003 je absolútne nespochybniteľný. Vzhľadom na tieto skutočnosti súd návrhu na pristúpenie Slovenskej republiky - Ministerstva hospodárstva SR do konania vyhovel a pripustil vstup Slovenskej republiky - Ministerstva hospodárstva SR ako vedľajšieho účastníka na strane žalovaného, v súlade s ust. § 93 a nasl. OSP. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajskom súde v Bratislave písomne, dvojmo. V odvolaní sa má okrem všeobecných náležitostí (§ 42 ods. 3) určiť, proti ktorému rozhodnutiu odvolanie smeruje, v akom rozsahu ho odvolávateľ napáda a v čom vidí nesprávnosť postupu a rozhodnutia súdu.,

